Tọ dụ iya bụ lẹ whẹ akpụfuta Jisọsu l'ibe Káyafasu,
kpụru jeshia l'eze-ụlo ikpe ọ-chị-ọha Romu,
l'achịnu.
Nteke ono bụwaru ishi ẹnyangge.
Ọle whẹbe ndu Ju ta abahụkwa l'eze-ụlo ono nggẹ whẹ ta atụru nsọ nke ọwhu whẹ l'etso ria oge O-je-ghata ono.
Ọo ya bụ,
Páyileti bya ejekfu whẹ l'etezhi je asụ whẹ:
“?Ọo ẹgube iwhe-dụ-ẹji gụnu bẹ unu sụru lẹ nwoke-e meru?”
Whẹ sụ iya:
“Nggẹ l'ọo iwhe lẹ nwoke-e l'abụa onye l'eme ẹjo iwhe mẹ whẹ ta akpụtakwaru ghu iya.”
Páyileti sụ whẹ:
“Unubẹdua l'onwunu kpụta iya je egude ekemu-alị unu kpee ya ikpe.”
Ndu Ju sụ iya:
“A tụkwaru iya anyi l'iwu sụ t'anyi ba akfugbujekwa madzụ.”
Iwhe ono bụ-gezhia nke ọwhu iwhe ono,
Jisọsu kfuru l'a-vụkota,
bụ iwhe o kfuru gude tụa ọnu ẹgube anwụhu,
ya l'a-nwụhu.
Páyileti bya abahụ-whu azụ ọdo l'eze-ụlo ono bya ekua Jisọsu sụ iya:
“?Ọo gụbedua bụ Eze ndu Ju?”
Jisọsu jị iya:
“?Ọo gụbedua nyịtaru ọnyi ẹhu ghu ekfu iya,
t'ọo ndu ọdo sụru ghu l'o noo iwhe mu kfuru?”
Páyileti sụ iya:
“?Mu bụ onye Ju?
M'ọ kwarọo ndu alị ghu mẹe ndu ishi ndu l'agbajẹ ẹja nụ Chileke kpụ ghu kpụtaru mu.
?Ọo gụnu b'i meru?”
Jisọsu sụ iya:
“Abụbu ono,
mu bụ eze te eshikwa lẹ mgboko-o,
ọ -bụ l'abụbu,
mu bụ eze shi lẹ mgboko-o mẹ ndu ozhi mu ekwe ọgu mẹ tẹge akpụru mu nụ ndu Ju.
Obenu l'abụbu,
mu bụ eze te eshidu lẹ mgboko-o.”
Páyileti sụ iya:
“Ha!
?Ọo ya bụ l'ị bụ eze?”
Jisọsu sụ:
“Mu bụkwa eze.
Ọ kwawhọ gụbedua bẹ gudewaa ọnu ghu kfua ya.
Ọo tẹ mu bụru eze b'e kwoberu nwụa mu,
ọ kwarụwho iwhe ono bẹ mu kwoberu bya mgboko-o tẹ mu bya egoshi ndiwhe iwhe ọkpobe-okfu bụ.
Iwhe bụ ndu l'etso ọkpobe-okfu ono l'anụje olu mu.”
Páyileti jị sụ iya:
“?Ọo ẹgube iwhe gụnu bụ ọkpobe-okfu?”
Ọo ya bụ,
Páyileti jị-gele iya who ajị ono,
ọ bya alụfu jekfuwhu ndu Ju ono azụ ọdo je asụ whẹ:
“Ọ tọ dụkwa ejo-iwhe mu whụru nwoke-e meru.
Ọle eshi-ọwhu omelalị unu bụ tẹ mu hajẹeru unu onye mkpọro lanụ t'ọ la m'e ridelewho oge O-je-ghata ?ọ dụ ree mẹ mu haarụ unu Eze ndu Ju ọbu?”
Whẹ swọkporohu sụ:
“Ọ tọ bụdu onye ọwa bẹ l'ịi-harụ anyi-o,
hachiaru anyi Barábasu t'ọ la!”
Barábasu ọbu,
whẹ sụru t'a haarụ whẹ bẹ bụkwa onye l'ana nfụ.